als_Latn dik_Latn sag_Latn
Presidenti i Republikës, Sh.T.Z. Bujar Nishani, në kuadrin e vizitës shtetërore në Shtetin e Katarit dhe i shoqëruar nga Ministrat shqiptarë Edmond Haxhinasto dhe Edmond Panariti, si dhe nga Zëvendësministri i Jashtëm Selim Belortaja u takua edhe me Kryetarin e Asamblesë Konsultative të Shtetit të Katarit, Sheikun Muhamed Al Khulaifi.
Presidenti i Republikës shprehu mirënjohjen për mbështetjen e pakursyer që Emiri dhe Shteti i Katarit i kanë dhënë Shqipërisë ndër vite, duke e mbështetur financiarisht dhe me projekte konkrete zhvillimin ekonomiko-social të vendit pas daljes nga izolimi i regjimit komunist, por edhe për nxitjen e investimeve të Katarit në Shqipëri.
Presidenti i Republikës vlerësoi marrëdhëniet shumë të mira mes dy vendeve që reflektohen qartë edhe në shkëmbimin e vizitave të nivelit të lartë mes të dy vendeve, por theksoi edhe dëshirën, që me një vend mik si Katari, forcimin dhe thellimin e mëtejshëm të këtyre marrëdhënieve në të gjitha fushat me interes të ndërsjellë. Presidenti Nishani evidentoi interesin e palës shqiptare për të bashkëpunuar në fushën e arsimit, ekonomisë dhe tregtisë, si dhe për thithjen e investimeve të Katarit në sektorë të rëndësishëm për ekonominë shqiptare, si transporti, infrastruktura, turizmi, bujqësia, energjia, etj., për të cilat duhet bashkëpunuar në identifikimin e projekteve dhe realizimin e tyre.
Presidenti i Republikës shprehu gjithashtu edhe mirënjohjen për kontributin e Emirit Baba të Katarit, si dhe të Shtetit të Katarit për mbështetjen e dhënë dhe njohjen e pavarësisë së Kosovës si një kontribut shumë domethënës për paqen dhe sigurinë në rajonin e Ballkanit Perëndimor. Kreu i Shtetit vlerësoi shumë vijimin e kësaj politike edhe nga Emiri aktual i Katarit dhe administrata e tij.
Mes të dy bashkëbiseduesve u trajtua edhe bashkëpunimi në kuadrin e zhvillimeve globale, ku u vlerësua kontributi i të dy vendeve në koalicionin kundër terrorizmit ndërkombëtar.
Presidenti Nishani e garantoi bashkëbiseduesin e tij se Shqipëria ashtu si edhe Katari është e angazhuar për paqen dhe sigurinë jo vetëm në rajonin e Ballkanit, por proporcionalisht mundësive të saj edhe në nivel global.
als_Latn als_Latn als_Latn als_Latn als_Latn als_Latn